Flere tusinde nordjyder har i denne weekend været forbi Arena Nord i Frederikshavn. Solskin og plustemperaturer trak nemlig folk til forårsmesse. Især hos messens blomsterhandel var der travlhed. - Vi sælger rigtig godt. Folk kan mærke, at foråret kommer nu, så hvis vi havde haft mere med, kunne vi også have solgt det, siger gartner Frank Sølvmose. Udover blomsterne blev de over 7.000 gæster også fristet af grillen, campingvognen og haveredskaberne - alle elementer, der kendetegner et godt forår. Og hvis man skal tro messens gæster, så er foråret absolut på vej.

Referat:
Vinteren har været lang og kold. Men hvis man ser på årets forårsmesse i Arena Nord, så er foråret så småt på vej frem fra dets vinterhi.